 Isaya 49 IBhayibheli Elikuyi-Internet INguqulo Yezwe Elisha49 Ngilaleleni nina ziqhingi, nakani, nina maqembu ezizwe akude. UJehova ngokwakhe ungibizé kwasesiswini. Ukhulumé ngegama lami ngisesezibilinini zikamama. 2 Wenza umlomo wami waba njengenkemba ebukhali. Ungifihle ethunzini lesandla sakhe. Kancane kancane wangenza ngaba umcibisholo ophucuziwe. Wangithukusa emgodleni wakhe wemicibisholo. 3 Waqhubeka wathi kimi: Uyinceku yami Israyeli, wena engizobonisa kuwe ubuhle bami. 4 Kepha mina, ngathi: Ngikhandlekele ize. Ngisebenzise amandla ami wonke kokungekhona okungokoqobo nakokuyize. Impela ukwahlulelwa kwami kukuJehova, nenkokhelo yami ikuNkulunkulu wami. 5 Manje uJehova, Lowo ongibumba kwasesiswini njengenceku yakhe, uthé mangibuyisele uJakobe kuye, ukuze u-Israyeli abuthelwe kuye. Ngizokhazinyuliswa emehlweni kaJehova, futhi uNkulunkulu wami uyobe ebe yizikhwepha zami. 6 Wathi: Bekungeyona neze into encane ukuba ube yinceku yami ukuze uvuse izizwe zikaJakobe futhi ubuyise abalondiweyo baka-Israyeli; mina futhi ngikuniké ukuba ube ngukukhanya kwezizwe, ukuze insindiso yami ifinyelele emkhawulweni womhlaba. 7 Yilokhu uJehova, uMhlengi ka-Israyeli, oNgcwele wakhe, akushilo kulowo odelelekayo emphefumulweni, kulowo onengekayo esizweni, encekwini yababusi: Amakhosi ayobona futhi ngokuqinisekile ayosukuma, nezikhulu, futhi ziyokhothama ngenxa kaJehova, othembekile, oNgcwele ka-Israyeli, okukhethayo. 8 Yilokhu akushilo uJehova: Ngesikhathi sokuthakazelelwa ngikuphendulile, futhi ngosuku lwensindiso ngikusizile; ngaqhubeka ngikulonda ukuze ngikunike ube yisivumelwano kubantu, ukuze ngilakhe kabusha izwe, ngibangele ukuba amafa abenziwe incithakalo abuyele kubaniniwo futhi, 9 ukuba ngithi eziboshweni, Phumani! kulabo abasebumnyameni, Zambuleni! Bazokwelukela ngasezindleleni, futhi amadlelo abo ayoba kuzo zonke izindlela ezibhudulekile. 10 Ngeke balambe, ngeke futhi bome, nokushisa okuhangulayo nelanga ngeke kubahlabe. Ngoba Lowo obahawukelayo uyobahola, futhi uyobaholela ngaseziphethwini zamanzi. 11 Ngiyokwenza zonke izintaba zami zibe yindlela, futhi imigwaqo yami emikhulu iyoba sendaweni ephakeme. 12 Bheka! Laba bayofika bevela ngisho nakude, futhi bheka! laba bayofika bevela enyakatho nasentshonalanga, nalaba bevela ezweni laseSinimi. 13 Khamulukani ngokuthokoza, nina mazulu, ujabule, wena mhlaba. Izintaba mazename ngokukhamuluka kokuthokoza. Ngoba uJehova ubaduduzile abantu bakhe, futhi ubonisa isihawu kwabahluphekileyo bakhe. 14 Kodwa iZiyoni lalilokhu lithi: UJehova ungishiyile, uJehova ungikhohliwe. 15 Umfazi angamkhohlwa yini umntanakhe osancela angayihawukeli indodana yesisu sakhe? Ngisho nalaba besifazane bangakhohlwa, nokho mina ngeke ngikukhohlwe. 16 Bheka! Ngikuqophé ezintendeni zezandla zami. Izindonga zakho ziphambi kwami njalo. 17 Amadodana akho asheshile. Bona kanye abakudilizayo nabakubhuqayo bayophuma kuwe imbala. 18 Phakamisela amehlo akho nxazonke ubone. Baqoqene ndawonye bonke. Beze kuwe. Kuphila kwami, kusho uJehova, uyobagqoka bonke njengokungathi ugqoka imihlobiso, uyobabophela kuwe njengomakoti. 19 Nakuba zikhona izindawo zakho ezibhuqiwe nezindawo zakho eziyincithakalo nezwe lezincithakalo zakho, nakuba manje uminyene kakhulu ukuba kuhlalwe, futhi labo abakugwinyayo bebe kude, 20 nokho amadodana esimo sakho sokulahlekelwa ayokhuluma ezindlebeni zakho athi, Sengiminyene kakhulu kule ndawo. Ngivulele indawo, ukuze ngihlale. 21 Ngokuqinisekile uyothi enhliziyweni yakho, Ngubani obé nguyise wangizalela laba, njengoba ngingowesifazane ophucwe abantwana futhi oyinyumba, oyiswe ekudingisweni futhi othathwe njengesiboshwa? Laba-ke, ngubani obakhulisile? Bheka! Mina ngangishiywe ngedwa. Lababebekuphi? 22 Yilokhu iNkosi EnguMbusi uJehova ekushilo: Bheka! Ngizophakamisela isandla sami ezizweni, ngiphakamisele isibonakaliso sami emaqenjini abantu. Bayoletha amadodana akho bewathwele ngesifuba, bathwale amadodakazi akho ehlombe. 23 Amakhosi ayoba ngabanakekeli bakho, namakhosazana awo abe ngabazanyana bakho. Bayokukhothamela ubuso babo bubheke phansi, futhi bayokhotha uthuli lwezinyawo zakho; uyokwazi ukuthi nginguJehova, lowo abathembela kimi abangeke baba namahloni ngaye. 24 Ingabe labo asebethathiwe kakade bangathathwa yini endodeni enamandla, noma ingabe indikimba yezithunjwa zikamashiqela ingakwazi yini ukuphunyuka? 25 Kodwa yilokhu uJehova akushilo: Ngisho nendikimba yezithunjwa zendoda enamandla iyothathwa, nalabo kakade asebethathwe ngumashiqela bayophunyuka. Futhi ngiyolwa nanoma ubani olwa nawe, namadodana akho mina ngokwami ngiyowasindisa. 26 Abakuhlukumezayo ngiyobenza badle inyama yabo siqu; futhi bayodakwa igazi labo siqu njengokungathi badakwe yiwayini elimnandi. Yonke inyama iyokwazi ukuthi, mina, Jehova, nginguMsindisi wakho nalowo onguMhlengi wakho, OnaMandla kaJakobe. 